હર્યશ્વને માધવી દ્વારા પુત્ર પ્રાપ્ત થયા પછી ગાલવ માધવીને લઇ રાજા દિવોદાસ પાસે જાય છે. તેની પાસેથી બસો અશ્વ લે છે. પછી ભોજનગરના રાજા ઉશીનર પાસે જાય છે.આ ત્રણ રાજવીઓને માધવી દ્વારા ત્રણ પ્રતાપીપુત્રો મળે છે. અને ગાલવને છસો અશ્વો મળે છે. દરમિયાન ગરુડ ગાલવને મળી કહે છે કે આ પ્રકારના કુલ એક હજાર અશ્વો જ હતા. એમાંથી ચારસો જેલમનદીના પૂરમાં વહી ગયા છે—એ ક્યાંયથી પણ પ્રાપ્ત થઇ શકે એમ નથી. એટલે હવે તમે આ છસો અશ્વ અને બાકીના બસોના બદલામાં માધવીને જ વિશ્વામિત્ર ઋષિને ગુરુદક્ષિણા રૂપે આપો. ગુરુ આ દક્ષિણા સહર્ષ સ્વીકારે છે. માધવી ઋષિ વિશ્વામિત્રને પુત્ર આપ્યા પછી તપોવનમાં તપશ્ચર્યા કરવા ચાલી જાય છે.